b'\n_START_ARTICLE_\nV\xc3\xa4in\xc3\xb6 Hannikainen\n_START_SECTION_\nHenkil\xc3\xb6historiaa\n_START_PARAGRAPH_\nV\xc3\xa4in\xc3\xb6 Hannikainen syntyi Pekka Juhani Hannikaisen ja Alli Hannikaisen perheeseen, johon kuuluivat jo veljet Lauri, Ilmari, Tauno ja Arvo sek\xc3\xa4 sisko Toini, joka menehtyi nuorena tulirokkoon. Pekka toivoi kaikista pojistaan muusikkoja, ja jokainen heist\xc3\xa4 sai musiikillisen alkeisopetuksensa kotona vanhemmiltaan. Musiikinopetus alkoi pojilla 4\xe2\x80\x935 vuoden i\xc3\xa4ss\xc3\xa4._NEWLINE_Lapsena V\xc3\xa4in\xc3\xb6 oli sairaalloinen, mink\xc3\xa4 takia h\xc3\xa4n vaati vanhemmiltaan enemm\xc3\xa4n huolenpitoa kuin muut veljens\xc3\xa4. Samojen arvioiden mukaan V\xc3\xa4in\xc3\xb6 oli lapsena my\xc3\xb6s velji\xc3\xa4\xc3\xa4n avomielisempi ja iloisempi. V\xc3\xa4in\xc3\xb6 opiskeli Jyv\xc3\xa4skyl\xc3\xa4ss\xc3\xa4 pianonsoittoa, mutta ylioppilaaksi valmistuttuaan h\xc3\xa4n vaihtoi pianon harpunsoittoon. N\xc3\xa4ist\xc3\xa4 opinnoista valmistuttuaan V\xc3\xa4in\xc3\xb6st\xc3\xa4 tuli Kajanuksen orkesterin pitk\xc3\xa4aikainen harpisti, ja vapaa-aikanaan h\xc3\xa4n alkoi s\xc3\xa4velt\xc3\xa4\xc3\xa4 laulu-, piano- sek\xc3\xa4 kamarimusiikkia. Robert Kajanus oli Pekka Hannikaisen nuoruudenyst\xc3\xa4v\xc3\xa4._NEWLINE_1950-luvulla V\xc3\xa4in\xc3\xb6 Hannikainen alkoi valmistella is\xc3\xa4ns\xc3\xa4 Pekan el\xc3\xa4m\xc3\xa4kertaa, mutta teos ei koskaan valmistunut.\n_START_SECTION_\nS\xc3\xa4vellyshistoriaa\n_START_PARAGRAPH_\nV\xc3\xa4in\xc3\xb6 Hannikainen opiskeli Helsingiss\xc3\xa4, Berliiniss\xc3\xa4 ja Pariisissa. Vuosina 1923\xe2\x80\x931957 h\xc3\xa4n oli Helsingin kaupunginorkesterin sooloharpisti._NEWLINE_Helsingin musiikkiopistossa s\xc3\xa4vellyksen, teoreettisten aineiden ja pianon ohella V\xc3\xa4in\xc3\xb6 Hannikainen opiskeli my\xc3\xb6s urkujensoittoa. Helsingiss\xc3\xa4 Aino Kajanuksen harpputaiteeseen tutustuttuaan h\xc3\xa4n havaitsi, ett\xc3\xa4 harppu oli h\xc3\xa4nen soittimensa. Opettajana h\xc3\xa4nell\xc3\xa4 toimi aluksi Aino Kajanus, sen j\xc3\xa4lkeen musiikkiopiston harppuluokalla Lilly Kajanus-Blenner. Harpputaiteilijana V\xc3\xa4in\xc3\xb6 edistyi nopeasti ja saavutti soittimensa mestarillisen teknillisen ja taiteellisen hallinnan. Opintojen t\xc3\xa4ydennys tapahtui Berliiniss\xc3\xa4 1921\xe2\x80\x931923 sek\xc3\xa4 my\xc3\xb6hemmin useilla matkoilla Pariisissa. V\xc3\xa4in\xc3\xb6 esiintyi Suomessa monilla kiertueilla harpistina, mutta my\xc3\xb6s pianistina, veljens\xc3\xa4 Ilmarin s\xc3\xa4est\xc3\xa4j\xc3\xa4n\xc3\xa4. Solistina h\xc3\xa4n esiintyi Berliiniss\xc3\xa4 ja Pariisissa. Helsingin Kaupunginorkesterin sooloharpistina h\xc3\xa4n toimi 1923\xe2\x80\x931957._NEWLINE_V\xc3\xa4in\xc3\xb6 Hannikaisen tuotantoon kuuluu muun muassa yksi baletti, yksi sinfoninen runo, kamariooppera Aino, harppusonaatti 1919, ensimm\xc3\xa4inen suomalainen harppukonsertto 1922, variaatioita harpulle ja orkesterille, n\xc3\xa4ytelm\xc3\xa4- ja elokuvamusiikkia sek\xc3\xa4 suuri m\xc3\xa4\xc3\xa4r\xc3\xa4 kantaatteja ja yksinlauluja. V\xc3\xa4in\xc3\xb6\xc3\xa4 on teostensa perusteella analysoitu s\xc3\xa4velt\xc3\xa4j\xc3\xa4luonteeltaan herkk\xc3\xa4vaistoiseksi lyyrikoksi sek\xc3\xa4 melodikoksi, ja h\xc3\xa4nen sointunsa koettiin rikkaiksi ja ilmekk\xc3\xa4iksi sek\xc3\xa4 orkesteriteoksissa hienostuneeksi ja monipuoliseksi. V\xc3\xa4in\xc3\xb6 sai director musices -arvonimen vuonna 1952. H\xc3\xa4n oli my\xc3\xb6s Suomen Tanssitaiteilijain Liito kunniaj\xc3\xa4sen._NEWLINE_V\xc3\xa4in\xc3\xb6 Hannikainen kuoli syd\xc3\xa4nhalvaukseen huvilalla Kuhmoisissa (Aavarannassa) 60 vuoden i\xc3\xa4ss\xc3\xa4.'